NZ-ma se verhoor na nuwe hof oorgeplaasDie Dickason-gesin voor die tragedie. (Foto: Facebook) Die Suid-Afrikaanse ma Lauren Dickason (40) se verhoor sal na verwagting in 2023 in Christchurch, Nieu-Seeland, afskop. Dickason staan tereg vir die moord op haar drie jong dogtertjies in Nieu-Seeland. NZ Herald berig die aansoek om van howe te skuif, is Vrydag deur Dickason se regsverteenwoordigers in die hooggeregshof in Timaru ingedien. Regter Cameron Mander het die aansoek om haar verhoor na Christchurch oor te plaas, toegestaan. Dit is moontlik dat die verhoor middel 2023 sal begin, maar geen datum is al vasgemaak nie. Stuff.co.nz, ŉ digitale nuusplatform in Nieu-Seeland, berig ’n vaste datum is in Februarie 2024 vir die verhoor beskikbaar, maar vroeër datums sal ondersoek word, moontlik in Junie of Julie 2023, het Mander gesê. Mander het Dickason van die hofverrigtinge hof verskoon aangesien sy steeds in aanhouding in ’n psigiatriese eenheid by die Hillmorton-hospitaal in Christchurch is. Sy sou aanvanklik op 22 Julie ontslaan word. Dickason is in die hospitaal opgeneem nadat sy vermoedelik haar dogters Liané (6) en die tweejarige tweeling, Maya en Karla, op 16 September vermoor het. Dr. Graham Dickason, haar man, het ná ŉ werksgeleentheid op die liggame van sy drie dogters afgekom. Lauren, ook ŉ dokter, is na ŉ hospitaal geneem ná die voorval en het twee dae later in die hof verskyn in verband met die kinders se dood. Die Dickason-egpaar het sowat ŉ week voor die moorde uit Suid-Afrika saam met hulle kinders in Timaru aangekom en was aanvanklik in kwarantyn in Nieu-Seeland. Dickason het in Oktober onskuldig gepleit op die aanklagte teen haar. Luidens berigte is ŉ aantal hofbevele steeds van krag, insluitend een wat die publikasie van besonderhede oor die saak verbied.